**VRSTE POVRŠJA (relief)**

Glede na glavni preoblikovalec današnjega izgleda površja imamo več vrst (tipov) površja:

1. rečno (fluvialno)
2. kraško (korozijsko)
3. ledeniško (glacialno)
4. vetrno (eolsko)
5. obrežno (abrazijsko)

[REČNI RELIEF](http://www.facka.si/gradiva/geo/relief/recni-rel.htm)

Prevladujoč dejavnik nastanka so **tekoče vode (reke, potoki)**.

V Sloveniji obsega okoli 2/3 površja.

Za ta tip reliefa so značilne:

- brzice in slapovi,

- naplavljene ravnine, mokroten svet,

- rečne terase in

- več vrst dolin ("V" doline, soteske ali kanjoni, naplavljene ravnine, vršaji, rečni okljuki, rečne terase, tipični rečni izlivi (delta)...).

Rečni relief se je v glavnem oblikoval z rečno erozijo\* (odnašanje materiala) in akumulacijo\*\* (nanašanje materiala) s pomočjo vode v rečnih strugah.

\*(odnašanje materiala)

\*\*(nanašanje materiala)

**KRAŠKI RELIEF**

Zavzema 1/4 (25 %) površja Slovenije.

Za njegov nastanek sta pomembna **voda in apnenec**.

Glavni dejavnik preoblikovanja površja je **kemično preperevanje**.

Ločimo **površinske** in **podzemne kraške oblike**, izmed katerih so najpogostejši: kraška polja, vrtače, škraplje, kapniki, ponori, brezna in kraške jame.

Z jamarstvom se ukvarja veda **speleologija**.

Slovenski matični Kras je šolski primer krasa in je najznačilnejši svetovni kras.

Po slovenskem Krasu se podobna pokrajina kjerkoli na svetu imenuje kras.

V Postojni imamo znanstveno ustanovo Inštitut za proučevanje krasa.

**LEDENIŠKI RELIEF**

Je značilen za naš alpski svet.

Glavni preoblikovalec sta:

1. drsenje ledu (ledeniki)
2. teža ledu (Antarktika).

Izmed reliefnih oblik so najznačilnejše ledeniško preoblikovane doline, krnice, obvisele doline, ledeniška jezera, priostreni vrhovi in nasipi ledeniških moren (grobelj).

Če bi se stalila vsa ledena masa Antarktike, bi se morska gladina dvignila na vsem svetu za okoli 60 m.

Na Zemlji se vsakih 200 - 250 milijonov let pojavljajo [ledene dobe](http://www.o-4os.ce.edus.si/gradiva/geo/geomorfologija/ledene-dobe.htm) z ohladitvami in poledenitvami.

**OBREŽNI RELIEF**

Ob morskih **obalah** nastane značilno površje, ki so ga oblikovali morski valovi in tokovi, plimovanje in veter.

Nastajajo erozijski (klifi) in akumulacijski pojavi (peščene sipine).

Na 47 km dolgi slovenski obali so se oblikovale nasute položne obale (ob reki Rižani, Dragonji) ter klifi (ob strmih flišnih pobočjih - Strunjan, Piran).

Poznamo različne **tipe obal**- dalmatinski tip (podolžni), fjordski tip, deltasti in lagunski tip.

**VETRNI RELIEF**

Je tipičen za suha in polsuha podnebna območja, priobalni svet ter območja, ki so izpostavljena močnemu delovanju vetrov.

Z odpihovanjem (deflacijo) in vetrno erozijo nastajajo različni **tipi puščav**- peščene, kamnite, skalnate.

Veter razpihuje tudi pesek na priobalnih morskih in jezerskih območjih več km v notranjost in ustvarja sipine.

**Priobalne sipine**se pojavljajo zlasti ob nizkih obalah, ki so močneje izpostavljene vetru (obale Francije, Nizozemske, Danske idr). Vetrni nanos je tudi **puhlica**, zračna drobnozrnata usedlina, ki prepereva v najbolj rodovitne prsti.